钦定古今图书集成/明伦汇编/皇极典/第203卷 > 桓公元年
## 钦定古今图书集成/明伦汇编/皇极典/第203卷 > 桓公元年

《春秋》：元年春，王正月，公即位。

〈注〉诸侯每首岁必有礼于庙，诸遭丧继位者，因此而改元正位，百官以序，故《国史》亦书即位之事于策。桓公篡立而用常礼，欲自同于遭丧继位者。〈疏〉桓之于隐，本无君臣之义。计隐公之死，桓公即合改元，不假逾年，方行即位，犹如晋厉被弑，悼公即位改元。今桓虽实篡立，归罪寪氏，诈言不与贼谋

而用常礼，自同于遭丧继位者，亦既实即其位，国史依实书之，仲尼因而不改，反明公实篡立，而自同于常，亦足见桓之篡也。

《公羊传》：“继弑君不言即位”，此其言即位何，如其意也。

〈注〉弑君欲即位，故如其意以著其恶，直而不显，讳而不盈。桓本贵当立，所以为篡者，隐权立桓，北面君事隐也。即者，就也。先谒宗庙，明继祖也。还之朝，正君臣之位也。事毕而反，凶服焉。

《穀梁传》：“桓无王，其曰王何也？谨始也。其曰无王何也？
桓弟弑兄、臣弑君，天子不能定，诸侯不能救，百姓不
能去，以为无王之道，遂可以至焉尔。元年有王，所以
治桓也。继故不言即位，正也。继故不言即位之为正，
何也？曰先君不以其道终，则子弟不忍即位也。”

〈注〉哀痛之至，故不忍行即位之礼。

继故而言即位，则是与闻乎弑也。继故而言即位，是
为与闻乎弑，何也？曰：先君不以其道终己，正即位之
道而即位，是无恩于先君也。

〈注〉“推其无恩，则知与弑也”，此明统例耳。与弑尚然，况亲弑者？

胡《传》：“桓公与闻乎故，而书即位，著其弑立之罪，深绝
之也。美恶不嫌同辞。或问：桓非惠公之适子乎？适子
当立而未能自立，是故隐公摄焉，以俟其长而授之
位。久摄而不归，疑其遂有之也。是以至于见弑，而恶
亦有所分矣。《春秋》曷为深绝桓也？曰：古者诸侯不再
娶，于礼无二适。惠公元妃既卒，继室以声子，则是摄”
行内主之事矣。仲子安得为夫人？母非夫人，则桓乃
隐之庶弟，安得为适子？谓当立乎？桓不当立，则国乃
隐公之国。其欲授桓，乃实让之，非摄也。摄、让异乎？曰
非其有而居之者，摄也，故周公即政而谓之“摄”；推己
所有以与人者，让也，故尧舜禅授而谓之“让。”惠无适
嗣，隐公继室之子，于次居长，礼当嗣“世。其欲授桓，所
谓推己所有以与人者也，岂曰摄之云乎？以其实让
而桓乃弑之，《春秋》所以恶桓，深绝之也。然则《公羊》所
谓‘桓幼而贵，隐长而卑，子以母贵者，其说非欤’？”曰：“此
徇惠公失礼而为之词，非《春秋》法也。仲子有宠，惠公
欲以为夫人，母爱者子抱，惠公欲以桓为适嗣，礼之
所不得为也。礼不得”为，而惠公纵其邪心而为之，隐
公又探其邪心而成之，《公羊》又肆为邪说而传之，汉
朝又引为邪议而用之，夫妇之大伦乱矣。《春秋》明著
桓罪，深加贬绝，备书终始讨罪之义，以示王法，正人
伦，存天理，训后世不可以邪汨之也。

〈大全〉张氏曰：“桓公弑君而立，在《九伐》之法，当伏贼杀其亲之罪。今书公，见周王之无政刑；书‘即位’，见鲁之臣子忘不共戴天之仇，而推戴弑君之贼，弁冕南面，立乎其位。故桓公之编，其书法大率异于群公。此圣人修理三纲、敕正民彝之大指也。”